*Renesas Electronics* galvenā biroja ēka *Nippon Building* Tokijā
***Renesas Electronics*** (japāņu: ルネサス エレクトロニクス株式会社, *Runesasu Erekutoronikusu Kabushiki Gaisha*) ir Japānas pusvadītāju komponenšu ražotājs. Uzņēmums ir dibināts 2010. gadā, apvienojoties *NEC Electronics* un *Renesas Technology*.
Galvenais birojs atrodas Tokijā (uzņēmums reģistrēts Kavasaki).

Uzņēmuma nosaukums veidots no angļu: *Renaissance Semiconductor for Advanced Solutions* — "Renesances pusvadītājs attīstītiem risinājumiem".

*Renesas Electronics* akcijas tiek kotētas Tokijas fondu biržā (kods *6723*). Lielākie akcionāri (2023. gada 30. jūnijā): *The Master Trust Bank of Japan* (12,10 %), *INCJ* (10,41 %), *DENSO* (8,57 %), *Toyota* (4,24 %).

Vēsture
-------

2002. gada novembrī datortehnikas ražotājs *NEC* atdalīja savu pusvadītāju ražošanu atsevišķā uzņēmumā *NEC Electronics*. 
Savukārt 2003. gada 1. aprīlī *Hitachi* un *Mitsubishi Electric* dibināja kopuzņēmumu *Renesas Technology*, kurā *Hitachi* bija 55 %, bet *Mitsubishi Electric* — 45 % kapitāldaļu.

2009. gada aprīlī *Renesas Technology* un *NEC Electronics* nolēma apvienoties. Apvienošanās notika 2010. gada 1. aprīlī, izveidojot uzņēmumu ***Renesas Electronics***.
2010. gadā tas nopirka Somijas mobilo telefonu ražotāja *Nokia* bezvadu modemu biznesu, ko pārdēvēja par *Renesas Mobile Europe* un Helsinkos atvēra *Renesas* Eiropas biroju.

2011. gadā uzņēmuma darbību nopietni ietekmēja Japānas zemestrīce un plūdi Taizemē. Pēc tam *Renesas Electronics* veica biznesa restrukturizāciju, lai ražotu lētākus un mazākus mikroprocesorus.
2013. gadā notika uzņēmuma grupas reorganizācija, apvienojot vairākus meitas uzņēmumus. Tika nolemts pārtraukt operācijas Eiropā.
2013. gada septembrī *LTE* biznesu, ieskaitot Somijas *Renesas Mobile Europe*, par 125 miljoniem eiro pārdeva ASV bezvadu sakaru iekārtu ražotājam *Broadcom*.
2014. gada 30. septembrī tika pabeigta displeju draiveru mikroshēmu ražotāja *Renesas SP Drivers* pārdošana uzņēmumam *Synaptics*.
2016. gada 13. septembrī tika paziņots, ka *Renesas Electronics* par 3,6 miljardiem ASV dolāru iegādāsies ASV mikroshēmu uzņēmumu *Intersil*, kas specializējies automašīnu mikroshēmu ražošanā; darījums pabeigts 2017. gada februārī.
2018. gada septembrī *Renesas* paziņoja, ka ir vienojies par 6,7 miljardiem ASV dolāru iegādāties ASV jauktu signālu mikroshēmu ražotāju *Integrated Device Technology*; darījums tika pabeigts 2019. gada 30. martā.

2020. gadā *Renesas* paziņoja par plāniem pārtraukt diožu un salikto ierīču ražošanu.
2021. gada februārī *Renesas* vienojās par 5,9 miljardiem ASV dolāru iegādāties Apvienotās Karalistes mikroshēmu ražotāju *Dialog Semiconductor*; iegāde tika pabeigta 2021. gada 31. augustā.
2021. gada martā ugunsgrēks Nakas rūpnīcā Japānā radīja ievērojamus iekārtu bojājumus. 2022. gada 17. aprīlī *Renesas* atsāka ražošanu Nakas rūpnīcā.
2021. gada decembrī *Renesas* pabeidza Izraēlas bezvadu sakaru risinājumu uzņēmuma *Celeno Communications* iegādi.
2022. gada 20. jūlijā *Renesas* pabeidza ASV uzņēmuma *Reality Analytics, Inc.* iegādi; tas nodrošināja iegultos mašīnmācīšanās un mākslīgā intelekta risinājumus.
2022. gada oktobrī tika pabeigta Indijas bezrūpnīcu pusvadītāju uzņēmuma *Steradian Semiconductors Private Limited* iegādi; tas nodrošināja 4D attēlveidošanas radara risinājumus.
2022. gada septembrī *Renesas* parakstīja stratēģisko partnerību ar Vjetnamas autoražotāju *VinFast*, lai sadarbotos elektrisko transportlīdzekļu tehnoloģiju izstrādē un sistēmu komponentu piegādē.
2023. gada jūnijā tika pabeigta Austrijas bezrūpnīcu pusvadītāju uzņēmuma *Panthronics AG* iegāde; tas specializējas augstas veiktspējas bezvadu produktos.
2023. gada jūlijā *Renesas* paziņoja par 10 gadu silīcija karbīda plāksnīšu piegādes līgumu ar ASV uzņēmumu *Wolfspeed*.
2023. gada 7. augustā *Renesas* noslēdza nodomu protokolu ar Francijas 5G/4G *IoT* mikroshēmu un moduļu ražotāju *Sequans Communications S.A.*, lai iegādātos tā akcijas.

Produkcija
----------

Uzņēmuma produkcija:

* mikrokontrolieri un mikroprocesori;
* analogie produkti (pastiprinātāji, audio un video komponentes, datu pārveidotāji, elektrolīniju sakaru ierīces, slēdži un multipleksori);
* autonozares produkti;
* laika un hronometrāžas komponentes;
* saskarnes komponentes;
* atmiņas un loģikas komponentes;
* enerģijas un enerģijas pārvaldības komponentes;
* programmējamas jaukta signāla, *ASIC* un *IP* komponentes;
* RF komponentes;
* sensoru komponentes;
* kosmiskās un skarbas vides komponentes;
* bezvadu ierīces

Atsauces
--------

1. 1 2  Mitsubishi, Hitachi to merge chip businesses
2. ↑  Major Shareholders
3. ↑  Nokia Annual Report 2010
4. 1 2  Broadcom aqcuires Renesas Mobile Europe Helsinki Business Hub, September 5, 2013
5. ↑  Group Reorganization (Mergers Involving Renesas Electronics and Its Subsidiaries, and Changes to Names of Subsidiaries)
6. ↑  Japānas mikroshēmu ražotājs 'Renesas' pārņem ASV kompāniju 'Intersil' BNS, 13.09.2016

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Renesas Electronics***.
* *Renesas Electronics* vietne

  


|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* VIAF: 257650224
* ISNI: 0000 0004 0396 7866

 |

 |